ทิสโก้ฉวยหุ้นดิ่งคลอดกองทุนทริกเกอร์11%
บลจ.ทิสโก้ ฉวยจังหวะหุ้นไทยปรับตัวลง คลอดกองทุน&#8220;ทิสโก้ เซ็ท อิควิตี้ ทริกเกอร์ 11%&#8221; เก็บหุ้น เชื่ออนาคตสดใส ตั้งเป้ากำไร 11%
1 ก.พ. 2554

บลจ.ทิสโก้ ฉวยจังหวะหุ้นไทยปรับตัวลง คลอดกองทุน“ทิสโก้ เซ็ท อิควิตี้ ทริกเกอร์ 11%” เก็บหุ้น เชื่ออนาคตสดใส ตั้งเป้ากำไร 11%
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า ภาพรวมของตลาดหุ้นไทยในปีนี้ยังมีสัญญาณในเชิงบวกสนับสนุนอยู่หลายด้าน ไม่ว่าจะเป็นการเลือกตั้งใหม่ที่จะเกิดขึ้นในปีนี้ รวมถึงแผนกระตุ้นเศรษฐกิจของรัฐบาลและการใช้นโยบายแบบขาดดุล 
“แม้ผลการเลือกตั้งออกมาจะเป็นอย่างไร  ก็เชื่อว่ารัฐบาลที่เข้ามาใหม่จะยังคงสานต่อแผนการกระตุ้นเศรษฐกิจต่อไป จึงทำให้การขยายตัวของเศรษฐกิจไทยในปีนี้จะยังอยู่ในระดับที่ดี อีกทั้งผลประกอบการของบริษัทจดทะเบียนที่ยังคงมีความแข็งแกร่งอย่างต่อเนื่อง  และยังเข้าใกล้ช่วงฤดูกาลจ่ายปันผล ทำให้ภาวะการซื้อขายหลักทรัพย์มีความคึกคักขึ้นมาอีกครั้ง”นายธีรนาถ กล่าว 
อย่างไรก็ตามจากภาวะตลาดหุ้นที่มีปัจจัยบวกค่อนข้างมากนั้น  บลจ.ทิสโก้จึงเสนอขาย “กองทุนเปิด ทิสโก้ เซ็ท อิควิตี้ ทริกเกอร์ 11%” ซึ่งเป็นกองทุนหุ้นที่เน้นลงทุนในหุ้นไทยที่มีปัจจัยพื้นฐานดี โดยตั้งเป้าหมายผลตอบแทนไว้ที่ 11% มูลค่าโครงการ 1,000 ล้านบาท เสนอขายครั้งเดียววันที่ 1-8 ก.พ.2554   มูลค่าซื้อขั้นต่ำ 20,000 บาท  อายุโครงการประมาณ 1 ปี หรือสามารถเลิกกองทุนก่อนครบกำหนดอายุโครงการ หากสามารถสร้างผลตอบแทนได้ถึง 11% หรือ NAV มีมูลค่ามากกว่าหรือเท่ากับ 11.1000 บาท โดยบริษัทจัดการจะรับซื้อคืนหน่วยลงทุนโดยอัตโนมัติทั้งหมดในวันทำการที่ 5 นับตั้งแต่วันถัดจากวันที่กองทุนสร้างผลตอบแทนถึง 11%
 “การเคลื่อนไหวของดัชนีหลักทรัพย์ในช่วงนี้แม้ว่าจะยังคงมีความผันผวนอยู่บ้าง แต่เป็นไปในทิศทางเดียวกับตลาดในประเทศอื่นๆ จึงไม่น่ากังวลอะไร แต่ด้วยปัจจัยทางเศรษฐกิจของไทยที่ยังแข็งแกร่ง ประกอบกับผลประกอบการของบริษัทจดทะเบียนที่ยังเติบโตอย่างต่อเนื่องนั้นทำให้การลงทุนในตลาดหุ้นจึงเป็นทางเลือกที่น่าสนใจ อีกทั้งในช่วงนี้ดัชนีหลักทรัพย์อ่อนตัวลง เป็นจังหวะที่เหมาะสมในการลงทุนเพื่อเพิ่มผลตอบแทน” นายธีรนาถ กล่าว